
До 
Васил Терзиев,
кмет на Столична община

Отворено писмо
от Сдружение на туроператорите и туристическите агенти Обединение „Бъдеще за туризма”

Уважаеми господин Терзиев,
Причина за настоящото отворено писмо до Вас и медиите, е отказът на Вашата администрация от диалог с туристическия бранш и тоталното игнориране на опитите ни за разумно 
решение на режима на паркиране и престой на туристическите автобуси 
на територията на столицата. Повече от 8 месеца писмата ни до Столична община (с входящи номера № СОА25-НЦ62-1217/18.12.2025 г. и № СОА25-НЦ62-1217-[1]/23.04.2026 г.) остават без отговор, пренебрегнато е и предложението ни за работна среща с компаниите за входящ туризъм, на която да бъдат обсъдени компромисни за администрацията, бизнеса и гражданите варианти.
А когато няма конкретно решение, слуховете изпълват общественото пространство.   
Неофициалната информация е, че градските власти обмислят паркирането и престоят на туристическите автобуси да бъде уредено до гара Подуене – решение, което категорично отхвърляме като унизително и неприемливо, нямащо нищо общо с практиката в големите европейски столици. 
Вместо да привлича туристи, столицата ни ги отблъсква
Считаме, че всяко подобно местоположение, отдалечено от централната градска част и основните туристически обекти, превръща София в непривлекателно място за посещение и на практика изтласква туристическия трафик извън центъра на града. 
Бихме искали отново да обърнем внимание на Столична община, че тя разполага с логично и напълно
 подходящо място за обособяване на регулирана зона за кратък престой на туристически автобуси 
— пространството между Националната художествена академия и Художествената галерия. Това място отговаря на всички необходими условия:

· не е в жилищна зона, следователно няма да породи конфликт с живущи, какъвто вече наблюдаваме на бул. „Янко Сакъзов”; 

· разполага с обществена тоалетна и водоснабдяване, необходими за нормалното обслужване на туристи и шофьори; 
· намира се в непосредствена близост до основните туристически забележителности в централната градска част; 
· предоставя възможност за въвеждане на ясен режим на престой — до 15 минути на автобус, единствено за качване/слизане на пътници, с изгасени двигатели — модел, вече доказан и работещ в европейски столици като Париж, Рим и Берлин.

Уважаеми г-н Терзиев,
Туристическият бранш в София работи при изключително тежки условия. Галопиращата инфлация, високи цени на горивата и хронична липса на квалифициран персонал вече поставят сектора под сериозен натиск. Липсата на елементарна подкрепа и диалог от страна на местната власт единствено утежнява функционирането на услуги, които създават реална добавена стойност за града и за неговия имидж пред чуждестранните посетители.
Затова ние от ОБТ настояваме за категоричен и своевременен отговор, както и за възможно най-скорошна среща с Ваше участие или на упълномощен от Вас представител, защото мълчанието по този въпрос считаме за безотговорно 

УС на СТТА ОБТ

